
Što je Proračun?

Proračun je jedan od najvažnijih dokumenata koji se donosi na razini jedinica lokalne samouprave.
Proračun je akt kojim se procjenjuju prihodi i primici te utvrđuju rashodi i izdaci jedinice lokalne samouprave za proračunsku godinu, te sadrži  projekciju prihoda i primitaka te rashoda i izdataka za dvije godine unaprijed.
Propis kojim su regulirana sva pitanja vezana uz proračun je Zakon o proračunu (Narodne novine 87/08., 136/12. i 15/15.).


Kako se donosi proračun?

	Proračun donosi predstavničko tijelo jedinica lokalne samouprave (Općinsko vijeće Općine Koprivnički Bregi) do konca tekuće godine za narednu proračunsku godinu.
	Prijedlog proračuna i projekcije utvrđuje općinski načelnik  i dostavlja predstavničkom tijelu  do 15. studenog tekuće godine.
	Proračun se nakon donošenja objavljuje u Službenom glasniku Koprivničko-križevačke županije te na službenim Internet stranicama Općine Koprivnički Bregi.


Sadržaj Proračuna

	Proračun se sastoji od:
OPĆEG  DIJELA PRORAČUNA – Računa prihoda i rashoda i Račun financiranja,
POSEBNOG DIJELA PRORAČUNA – Plana rashoda i izdataka iskazanih po vrstama, raspoređenih u programe koji se sastoje od aktivnosti i projekata.


Da li se proračun može mijenjati?

	Proračun nije „statičan“ akt već se, sukladno Zakonu, može mijenjati tijekom proračunske godine – „rebalans“.  Procedura izmjena Proračuna istovjetna je proceduri njegova donošenja.
	
Važno je znati!

Jedno od najvažnijih načela proračuna je da isti mora biti uravnotežen.
Ukupna visina planiranih prihoda i raspoloživih sredstava iz prethodne godine mora pokrivati  ukupnu visinu planiranih rashoda.
Određeni rashodi mogu se financirati isključivo iz određenih prihoda – namjenski prihodi.
· Prihodi od prodaje imovine  isključivo su  namijenjeni za kapitalna ulaganja-investicije,
· komunalni prihodi  isključivo su namijenjeni za realizaciju komunalnih programa (gradnja objekata i uređaja komunalne infrastrukture, održavanje objekata  uređaja komunalne infrastrukture, uređenje i održavanje parkova i groblja),
· prihodi od pomoći strogo su namjenska sredstva.
Iz nenamjenskih prihoda (porezi, ostali prihodi) moguće je financirati sve vrste rashoda, a u Općini Koprivnički Bregi uglavnom se troše za:
· javne potrebe
· materijalne rashode općine, rashode za zaposlene,
· pokriće nedostataka komunalnih prihoda u održavanju komunalne infrastrukture.



KRATKI PRIKAZ PRORAČUNA ZA 2022. GODINU

	Proračun Općine Koprivnički Bregi za 2022. godinu  baziran je na činjenici da se ne uvode i povećavaju javna davanja.
Planiran je nastavak novih kapitalnih ulaganja, kao i završetak započetih.
Planiran je nastavak i unapređenje cjelokupne lokalne zajednice kroz financiranje civilnog sektora (sport, kultura, vatrogastvo, civilna zaštita i HGSS) za provedbe aktivnosti.
Osigurana su sredstva za potrebe predškolskog odgoja (dj vrtić Potočić) i djece jasličke dobi (do 2.godine starosti), te financiranje potreba u osnovnoj školi radi provođenja aktivnosti koja potiču i utječu a razvoj cjelokupne lokalne zajednice.
Zbog nedostatka prostora u dječjem vrtiću „Potočić“ u Koprivničkim Bregima u proračunu su osigurana sredstva za dodatno proširenje vrtića kako bi se osigurao smještaj za svu djecu s područja općine u vrtiću „Potočić“ u Koprivničkim Bregima .
U proračunu su osigurana sredstva za stipendiranje studenata, pomoć za svako novorođeno dijete, pomoć socijalno ugroženim osobama, pomoć mladim obiteljima, pomoć starijim osobama.
	Sve navedeno se vidi kroz programsku klasifikaciju proračuna Općine Koprivnički Bregi za 2022. godinu, te projekcijama za 2023. i 2024. godinu
	Osnovni cilj proračunskoga planiranja za proračun za 2022. godinu je osiguranje stabilnosti Proračuna, te razvoj kroz kapitalne investicije, te kroz aktivnosti koje provodi civilni sektor.


KAKO SMO PLANIRALI  ULAGANJE U 2022. GODINI

	Proračun Općine Koprivnički Bregi iznosi 8.213.700,00 kuna

Za rad predstavničkog i izvršnog tijela osigurana su sredstva u iznosu 290.700,00 kuna, a ista će se utrošiti za naknade predstavničkom i izvršnom tijelu, troškove promidžbe, reprezentaciju , financiranje političkih stranaka i sponzorstva.

	Za ukupan rad jedinstvenog upravnog odjela predviđena su sredstava u iznosu od 2.281.000,00 kuna koja obuhvaćaju plaće zaposlenih u Jedinstvenom upravnom odjelu, plaće zaposlenih na  javnim radovima, te materijalne rashode (uredski materijal,  plin, voda,  energija i sl.), rashode za usluge ( usluge telefona pošte, prijevoza, usluge tekućeg i investicijskog održanja postrojenja i opreme, intelektualne i osobne usluge, računalne usluge i sl.), financijske rashode (bankarske usluge, usluge platnog prometa), nabava opreme te upravljanje objektima Općine.
	Kroz aktivnosti upravljanja objektima općine iskazana su planirana sredstva za adaptaciju Društvenog doma u naselju Jeduševac, te kupnju zemljišta namijenjeno za izgradnju multifunkcionalnog objekta. 
Kapitalni projekt izgradnje multifunkcionalnog objekta  planiran je i u projekcijama za 2023. godinu  i 2024. godinu. U 2023. godini planira se izraditi projektna dokumentacija  a izgradnja objekta  predviđa se u 2024.godini vezano uz izvor financiranja pomoći iz EU.
	U proračunu za 2022. i projekcijama za 2023. i 2024. godinu osiguravaju se sredstva za nabavu komunalne opreme potrebne za što kvalitetnije održavanje javnih površina i prometnica u nadležnosti općine (traktor, ralica, malčer).
	Za javne potrebe u kulturi predviđena su sredstva u iznosu 112.000,00 kuna.
	Sredstva se odnose za financiranje kulturno-umjetničkih udruga i društava   u iznosu od 70.000,00 kuna, za usluge Knjižnice i čitaonice „Fran Galović“ (usluge Bibliobusa, članstvo u knjižnici)  u iznosu 12.000,00 kuna, za organizaciju provedbe manifestacije „Dani zelja“ u iznosu 30.000,00 kuna.

	Za javne potrebe u sportu predviđena su sredstva u iznosu 150.000,00 kuna.
	Planirana sredstva namijenjena su za financiranje sportskih udruga i društava u iznosu 150.000,00  kuna.
Na području naše općine djeluju dva nogometna kluba, Moto klub „Hollister“, Lovačko društvo „ZEC“ i Airsoft klub „Vuk“.
	
	Za vjerske zajednice i ostale društvene organizacije predviđena su sredstva u iznosu 35.000,00 kuna.

¸	Za program zaštite i spašavanja predviđena su sredstva u iznosu 222.000,00 kuna, a raspoređuju se za financiranje redovne djelatnosti DVD-a 194.000,00 kuna, za razvoj civilne zaštite 13.000,00 kuna  te aktivnosti gorske službe spašavanja  u iznosu od 15.000,00 kuna.

	Za program predškolskog odgoja predviđena su sredstva u iznosu 1.502.000,00 kuna.  Sredstva se raspoređuju za financiranje Dječjeg vrtića „Potočić“ kao podružnica dječjeg vrtića “Vrapčić“  Đelekovec u iznosu 700.000,00 kuna, troškove sufinanciranja boravka djece u ostalim obrtima za čuvanje djece izvan vrtića „Potočić“  u iznosu od 120.000,00 kuna, za rekonstrukciju i dogradnju Dječjeg vrtića „Potočić“ u Koprivničkim Bregima u iznosu 550.000,00 kuna, za izgradnju dječjeg igrališta u prvoj fazi planirana su sredstva u  iznosu 132.000,00 kuna.

	Za program osnovnog obrazovanja predviđena su sredstva u iznosu od 95.000,00 kuna, a raspoređuju se za pomoć O.Š Koprivnički Bregi 15.000,00 kuna za sudjelovanje učenika  na međuopćinskim natjecanjima, sufinanciranje izdavanja školskog lista, za nabavu radnih bilježnica učenicima osnovne škole s područja Općine u iznosu od 65.000,00 kuna te za darivanje djece povodom blagdana Svetog Nikole u iznosu od 15.000,00 kuna.

	Za program visoko školstvo predviđena su sredstva u iznosu 70.000,00 kuna.
 Sredstva su namijenjena za stipendiranje studenata s područja Općine.

	Za program socijalne skrbi na području općine predviđena su sredstva u iznosu  od 628.000,00 kuna. Sredstva su namijenjena za pomoć socijalno ugroženim pojedincima, obiteljima u novcu u iznosu od 10.000,00 kuna, pomoći za novorođenu djecu  50.000,00 kuna (za svako novorođeno dijete 2.000,00 kuna), za naknadu troškova ogrijeva korisnicima zajamčene minimalne naknade 30.000,00 kuna, za pomoć u slučaju elementarnih nepogoda 10.000,00 kuna, za pomoć i njegu u kući starijim osoba 34.000,00 kuna,  za pomoći u naravi (paketi socijalno ugroženim obiteljima povodom Uskrsa i Božića) u iznosu 10.000,00 kuna, za  godišnje financiranje redovne djelatnosti Crvenog križa u iznosu 30.000,00 kuna, za tekući  projekt „Pomoć je moć“ 181.000,00 kuna i tekući projekt „Stižem po tebe nisi sam“ 3.000,00 kuna, za podmirenje troškova stanovanja 10.000,00 kuna, za pomoć starijim osobama u vidu isplate pomoći povodom Uskrsa i Božića  u iznosu 50.000,00 kuna,  za pomoć mladim obiteljima za kupnju prve nekretnine ili adaptaciju kuće na području općine u sveukupnom iznosu 210.000,00 kuna (sedam obitelji godišnje).

	Za program potpora poljoprivredi predviđena su sredstva u iznosu od 10.000 kuna a namijenjena su za  sufinanciranja UOK.

	Za program održavanja objekata i komunalne infrastrukture predviđena su sredstva  u iznosu 980.000,00 kuna. Sredstva su namijenjena za uređenje parka i održavanje javnih zelenih površina 45.000,00 kuna, za uređenje i održavanje groblja 90.000,00 kuna, za održavanje nerazvrstanih cesta i poljskih puta  150.000,00 kuna, za održavanje nerazvrstanih cesta u zimskim uvjetima 15.000,00 kuna, za asfaltiranje  nerazvrstane ceste (Voćarska ulica u naselju Glogovac) 400.000,00 kuna,  za troškove potrošnje i tekućeg i investicijskog održavanja javne rasvjete 160.000,00 kuna, za proširenje mosta preko kanala Lipovac 120.000,00 kuna.

	Za program izgradnje komunalne infrastrukture i objekata predviđena su sredstva  u iznosu 930.000,00 kuna. Sredstva su namijenjena za kapitalni projekt izgradnje pješačko - biciklističke staze u naselju Koprivnički Bregi u Ulici Braće Radić u iznosu 700.000,00 kuna, za izradu projektne dokumentacije  pješačko-biciklističke staze  (spoj naselja Koprivnički Bregi-Glogovac) u iznosu 70.000,00 kuna, za kapitalni projekt sufinanciranje izgradnje  vodoopskrbe i odvodnje u naselju Glogovac 100.000,00 kuna i odvodnje u naselju Jeduševac 60.000,00 kuna.

	Za program zaštite okoliša predviđena su sredstva u iznosu 908.000,00 kuna.
Sredstva su predviđena za zbrinjavanje komunalnog otpada, troškove deratizacije i veterinarske usluge  te naknade vezane za odlaganje komunalnog otpada u iznosu 178.000,00 kuna i realizaciju projekta „Putevima podravskih rudara“ u iznosu 730.000,00 kuna..



	ZAKLJUČAK

	Ostvareni prihodi koristit će se za poboljšanje kvalitete života građana na području Općine Koprivnički Bregi. To se odnosi na uređenje naselja i stanovanja, brigu o djeci, socijalnu skrb, obrazovanje, sport, kulturu, civilnu zaštitu, promet i ostalo.
Ovim vodičem želi se podići razina otvorenosti, transparentnosti i komunikacije sa građanima, izgraditi međusobno povjerenje te uključivanje građana u proces upravljanja, a time i do unapređenja funkcioniranja lokalne samouprave.

